VANCOUVER. Najviac zarábajúcimi športovcami (okrem hokejistov), ktorí sa predstavia na XXI. zimných olympijských hrách v kanadskom Vancouveri, sú juhokórejská krasokorčuliarka Kim Ju-Na a americký snoubordista Shaun White. Podľa prestížneho magazínu Forbes zarábajú ročne okolo 8 miliónov dolárov.
Devätnásťročná Kim zarobila na prémiách síce len 150 000 dolárov, ale jej príspevky od sponzorov sú miliónové. Majsterka sveta, ktorá je známa svojím skvelým skokanským umením, je podporovaná spoločnosťami ako Hyundai Motor, Samsung, Kookim Bank, Nike a Procter and Gamble. Zásluhou Kim Ju-Na predal Samsung vlani od mája do decembra viac ako milión štýlových telefónov "Yu-Na Haptic".
Snoubordista White zarobil na prémiách tiež iba zlomok zo svojho celkového príjmu - iba 40 000 dolárov. Ale podobne ako v prípade krasokorčuliarky Kim Ju-Na sú k nemu štedrí sponzori ako Burton, Red Bull, Target a AT&T. Výrobca energetických nápojov vybudoval v Colorade pre Whitea súkromnú U-rampu a má k dispozícii na prepravu na tréningy aj helikoptéru.
Z ďalších športových hviezd v zimných športoch nasledujú v rebríčku príjmov zjazdárka Lindsey Vonnová s ročným ziskom 3 milióny dolárov, jej kolega z tímu USA Ted Ligety s 2 miliónmi dolárov a príjmy amerického rýchlokorčuliara Apolo Antona Ohna dosiahli 1,5 milióna.